钦定古今图书集成/明伦汇编/官常典/第575卷 > 千奴
## 钦定古今图书集成/明伦汇编/官常典/第575卷 > 千奴

按《元史和尚传》：和尚子千奴，以御史大夫月鲁那延
荐，入见大安阁。世祖念其功臣子，即以其父官授之，
拜武德将军、江南浙西道提刑按察使。时江浙行中
书省、行御史台皆治杭，千奴上言：“行省专控江浙，在
杭为宜。行台总镇江南，不宜偏在杭。且两大府并立，
势逼则事窒，情通则威亵，盍移行台于要便之所？”后
数年，遂移行台于江东，迁山南湖北道提刑按察使。
二十六年，加明威将军，迁淮西江北道提刑按察使。
时桑哥秉政擅权，势焰熏灼，人莫敢言。千奴乘间入
朝，见帝于柳林，极陈其罪状，帝为之改容。未几，桑哥
伏诛，又上言“其党犹布中外，宜早处分。”改立肃政廉
访司，进广威将军，授江北淮东道肃政廉访使。三十一年，迁江东建康道肃政廉访使。丁祖母忧，服阕，东
平、大名诸路，有诸王牧马，草地与民田相间，亘相侵
冒，有司视强弱为予夺，连岁争讼不能定。乃命起千
奴治之，其讼遂息。大德二年，授大中大夫、建康路总
管。未行，奉诏使淮东西，问民疾苦，察官吏能否。千奴
勤于谘访，兴利除害，还奏军民便宜三十事，多见采
用。历江西、湖东、江南、湖北两道廉访使。时中书平章
“伯颜等固位日久，党与众盛，所任之人，徇情弄法，纲
纪渐坏。”《千奴》摭其实，上于宪台以闻，伯颜等皆被黜。
前后七持宪节，刚正不挠，闻朝廷事有不便，必上章
极论，未尝以内外为嫌。七年，授嘉议大夫、大都路总
管，兼大兴府尹。驭吏治民有方，以暇日正街衢，表里
巷，国学兴工，尤尽其力。俄进通议大夫、同佥枢密院
事。上疏言：“蒙古军在山东、河南者，往戍甘肃，跋涉万
里，装橐鞍马之资，皆其自办。每行必鬻田产，甚则卖
妻子，戍者未归，代者当发，前后相仍，困苦日甚。今边
陲无事，而虚殚兵力，诚为非计。请以近甘肃之兵戍
之，而山东、河南前戍者，官为出钱，赎其田产妻子，庶
使少有瘳也。”诏从之。未几，迁参议中书省事，赞决机
务，精练明敏。凡干禄之人由他道进者，一切不用，时
论翕然称焉。成宗崩，迎仁宗于潜邸，奉武宗即位。危
疑之际，弥纶补益之功为多。拜荣禄大夫、平章政事、
商议枢密院事、左翼万户府达鲁花赤、提调屯田事，
赐玉带。延祐五年，乞致仕。帝悯其衰老，从其请，仍给
半俸终其身。退居濮上，筑先圣宴居祠堂于历山之
下，聚书万卷，延名师教其乡里子弟，出私田百亩以
给养之。有司以闻，赐额“历山书院。”家居七年而卒，年
七十一。赠推忠辅治功臣、光禄大夫、河南江北等处
行中书省平章政事、上柱国，追封卫国公，谥景宪。子
《龙宝》。